รัฐบาลไทย-ข่าวทำเนียบรัฐบาล-“พาณิชย์”จับต่อเนื่อง ไม่หยุดเสาร์ อาทิตย์ รวบขายหน้ากากอนามัย เจลล้างมือแพงอีก 6 ราย [กระทรวงพาณิชย์]
วันอาทิตย์ที่ 5 เมษายน 2563
“พาณิชย์”จับต่อเนื่อง ไม่หยุดเสาร์ อาทิตย์ รวบขายหน้ากากอนามัย เจลล้างมือแพงอีก 6 ราย [กระทรวงพาณิชย์]
“พาณิชย์”จับต่อเนื่อง ไม่หยุดเสาร์ อาทิตย์ รวบขายหน้ากากอนามัย เจลล้างมือแพงอีก 6 ราย
“พาณิชย์”ไม่หยุดเสาร์-อาทิตย์ เดินหน้าจับกุมผู้จําหน่ายหน้ากากอนามัยและเจลล้างมือผิดกฎหมายได้อีก 6 ราย มีทั้งขายผ่านเฟซบุ๊ก และร้านทั่วไป ทํายอดรวมเพิ่มขึ้นเป็น 260 ราย ส่วนไข่ไก่ไม่พบผู้กระทําความผิดเพิ่มเติมหลังสถานการณ์ดีขึ้น
นางลลิดา จิวะนันทประวัติ รองโฆษกกระทรวงพาณิชย์ เปิดเผยถึงผลการปฏิบัติการกรณีสินค้าอุปโภคบริโภคและเวชภัณฑ์ของกระทรวงพาณิชย์ว่า เมื่อวันที่ 4 เม.ย.2563 กระทรวงพาณิชย์ได้ร่วมกับหน่วยงานที่เกี่ยวข้อง ดําเนินการจับกุมผู้กระทําความผิดตาม พ.ร.บ.ว่าด้วยราคาสินค้าและบริการ พ.ศ.2542 อย่างต่อเนื่อง แม้ว่าจะเป็นวันหยุดราชการ (เสาร์-อาทิตย์) ก็ยังคงออกตรวจสอบและจับกุมผู้กระทําความผิดตามนโยบายรัฐบาล โดยสามารถจับกุมผู้กระทําความผิดกรณีหน้ากากอนามัยและเจลล้างมือได้อีก 6 ราย แบ่งเป็นกรุงเทพฯ 5 ราย เป็นการจับกุมแผงจําหน่ายที่เขตหลักสี่ ไม่ปิดป้ายแสดงราคาจําหน่ายเจลล้างมือ 2 ราย จับกุมผู้จําหน่ายหน้ากากอนามัยทางเฟซบุ๊ก จํานวน 50 กล่อง ราคากล่องละ 700 บาท หรือเฉลี่ยชิ้นละ 14 บาท ที่เขตวัฒนา 1 ราย ซึ่งได้ส่งดําเนินคดีความผิดตามมาตรา 29 จับกุมผู้ไม่แจ้งสต๊อก 1 ราย มีจํานวนสินค้า 18,000 ชิ้น ส่งดําเนินคดีตามมาตรา 25 (5) และจับแผงจําหน่ายที่รัชดาภิเษก 1 ราย จําหน่ายหน้ากากอนามัยซึ่งนําเข้าจากต่างประเทศ ราคาชิ้นละ 22 บาท ส่งดําเนินคดีตามมาตรา 29 ส่วนในต่างจังหวัดจับกุมได้เพิ่ม 1 ราย ที่จังหวัดอุบลราชธานี ซึ่งได้ส่งดําเนินคดีในข้อหาขายเกินราคา ทําให้สถิติการจับกุมผู้กระทําความผิดกรณีหน้ากากอนามัย เจลแอลกอฮอล์และแอลกอฮอล์ เพิ่มขึ้นเป็น 260 ราย แยกเป็นกรุงเทพฯ 129 ราย และต่างจังหวัด 131 ราย
สําหรับโทษที่ผู้กระทําความผิดตามพ.ร.บ.ว่าด้วยราคาสินค้าและบริการ พ.ศ.2542 ข้อหาขายเกินราคาควบคุม มาตรา 25 (1) และมาตรา 25 (5) ไม่แจ้งต้นทุนซื้อขายสต๊อก มีโทษจําคุกไม่เกิน 5 ปี ปรับไม่เกิน 1 แสนบาท หรือทั้งจําทั้งปรับ ข้อหาไม่ปิดป้ายแสดงราคาขาย มาตรา 28 มีอัตราโทษปรับไม่เกิน 1 หมื่นบาท ข้อหาขายแพงเกินสมควร (มาตรา 29) มีอัตราโทษจําคุก ไม่เกิน 7 ปี ปรับไม่เกิน 1.4 แสนบาท หรือทั้งจําทั้งปรับ
นางลลิดา กล่าวว่า การจับกุมผู้กระทําความผิดจําหน่ายไข่ไก่เกินราคาทั่วประเทศ ณ วันที่ 4 เม.ย.2563 ไม่มีการจับกุม ไม่พบผู้กระทําความผิดเพิ่มเติมเพราะขณะนี้ ปริมาณไข่ไก่ได้เข้าสู่ตลาดมากขึ้น โดยเฉพาะการกระจายจากฟาร์มไปยังผู้ค้าส่งและจากผู้ค้าส่งไปยังผู้ค้าปลีก รวมถึงผู้จําหน่ายรายใหญ่ ทั้งซีพี เบทาโกร ได้เร่งกระจายเข้าสู่ห้างโมเดิร์นเทรด ทําให้สินค้ามีปริมาณเพิ่มขึ้นและในส่วนของผู้บริโภค พบว่า มีการซื้อสินค้าลดลง เนื่องจากมีปริมาณที่เคยซื้อสต๊อกไว้ก่อนหน้านี้
นอกจากนี้ ผลจากปริมาณไข่ไก่ในระบบที่เพิ่มสูงขึ้น ได้รับผลดีจากมาตรการที่กระทรวงพาณิชย์ ได้ดําเนินการมาก่อนหน้านี้ ทั้งการห้ามส่งออกไข่ไก่ 30 วัน การกําหนดราคาหน้าฟาร์ม การร่วมมือกับกรมปศุสัตว์ชะลอการปลดแม่ไก่ยืนกรง การขอความร่วมมือห้างค้าส่งค้าปลีก จํากัดการซื้อคนละ 1-2 แผง เพื่อให้กระจายได้ทั่วถึง และการให้ผู้ครอบครองไข่ไก่ตั้งแต่ 1 แสนฟองต่อวันแจ้งปริมาณการผลิต การรับซื้อ การจําหน่ายสต๊อกสินค้าและสถานที่เก็บ เริ่ม 7 เม.ย. 2563 ซึ่งจะทําให้มีการติดตามปริมาณไข่ไก่ได้ดีขึ้น
อย่างไรก็ตาม หากประชาชนพบเห็นการกักตุนสินค้าหรือค้ากําไรเกินควร โดยเฉพาะสินค้าที่มีความจําเป็นในปัจจุบัน เช่น ไข่ไก่ หน้ากากอนามัย เจลล้างมือ รวมถึงสินค้าอุปโภคบริโภคอื่นๆ ขอให้ร้องเรียนได้ที่สายด่วนกรมการค้าภายใน 1569 และในต่างจังหวัดร้องเรียนได้ที่สํานักงานพาณิชย์จังหวัดหรือศูนย์ดํารงธรรมจังหวัด กระทรวงพาณิชย์และหน่วยงานที่เกี่ยวข้อง จะเข้าไปตรวจสอบและดําเนินการตามกฎหมายกับผู้กระทําความผิดต่อไป
>>>ติดตามข่าวสารพาณิชย์แบบฉับไว ส่งตรงถึงมือถือได้ที่ http://line.me/ti/p/%40uld0329i
>>>ติดตามข่าวสารพาณิชย์ ผ่านทวิตเตอร์ https://twitter.com/CNAOnlineTwit